SKRIFTLIG FORESPØRGSEL E-2085/02

af Enrique Barón Crespo (PSE) til Rådet

(12. juli 2002)

Om: Overordnet strategi for behandling af diabetes

Diabetes er på Europa Parlamentets initiativ blevet medtaget i det sjette rammeprogram for forskning som et af de udviklingssyndromer, der kræver behandling. Eftersom det skønnes, at 19 millioner EU-borgere har fået konstateret diabetes og at yderligere 6 millioner sandsynligvis har sygdommen uden at vide det hvad mener Rådet da om behovet for en specifik og prioriteret overordnet strategi, der harmoniserer de forskellige nationale bestemmelser om denne sygdom, som i Europa er årsag til et dødsfald hvert sjette minut?

Svar

(6. februar 2003)

Som påpeget af det ærede medlem indgår forskning i visse aspekter af diabetes i forskningsprioriteterne for sjette rammeprogram for forskning, der er vedtaget af Europa-Parlamentet og Rådet ved fælles beslutningstagning. Disse prioriteter er skarpt fokuserede, så ressourcerne kan koncentreres på snævre, veldefinerede områder, hvor de kan opnå kritisk masse og være til reel nytte for de europæiske borgere. Fællesskabets bidrag til finansiering af diabetesforskningen i Europa er imidlertid en meget begrænset del af en betydelig samlet offentlig og privat FTU-indsats, der står i forhold til sundhedsproblemets omfang.

Under rammeprogrammets hovedlinje I Integration af Fællesskabets forskningsindsats er der i det udvalgte tema 1.1.1. Biovidenskab, genomforskning og bioteknologi i sundhedens tjeneste, punkt B Bekæmpelse af de vigtigste sygdomme, anført følgende:

En anvendelsesorienteret tilgang til viden og teknologi inden for medicinsk genomik herunder, hvor det er relevant, dyre- og plantegenomik, navnlig på følgende områder:(1)

- bekæmpelse af diabetes, sygdomme i nervesystemet (herunder Alzheimers sygdom, Parkinsons sygdom og variant Creutzfeldt-Jacobs sygdom og, hvor det er relevant, psykiske sygdomme), hjerte-karsygdomme og sjældne sygdomme

()

I Rådets beslutning om vedtagelse af et særprogram for forskning, teknologisk udvikling og demonstration: Integration og styrkelse af det europæiske forskningsrum (2002-2006), der blev vedtaget den 30. september 2002, hedder det for så vidt angår bekæmpelse af vigtige sygdomme, at det strategiske mål er her at udvikle bedre strategier for forebyggelse og håndtering også ved hjælp af avancerede sundhedsteknologier af sygdomme hos mennesker og for et sundt liv og en sund aldringsproces. Det vil udelukkende være koncentreret om ved hjælp af alle relevante organismer at integrere genomforskningsmetoder i de mere etablerede metoder til undersøgelse af sygdoms- og sundhedsdeterminanter. Indsatsen vil blive koncentreret om støtte til translationel forskning med det sigte at overføre grundlæggende viden til klinisk anvendelse. Forskningen inden for bekæmpelse af diabetes vil fokusere på integration af klinisk ekspertise med relevante modelsystemer og avancerede redskaber i funktionel genomforskning for at nå frem til et gennembrud inden for behandling og håndtering af denne sygdom.

Endvidere vil diabetesforskningen i Europa blive støttet under rammeprogrammets hovedlinje III Styrkelse af grundlaget for det europæiske forskningsrum. Der vil her blive givet tilskud til stipendier og til netsamarbejde mellem nationale diabetesforskningsaktiviteter. Dette aspekt anses for særlig vigtigt for at bidrage til indførelsen af et europæisk forskningsrum.

Sjette rammeprogram vil således afgjort yde et vigtigt bidrag til bekæmpelsen af diabetes og herigennem afspejle Europa-Parlamentets og Rådets fælles hensigt. Derudover gør Rådet det ærede parlamentsmedlem opmærksom på, at medlemsstaterne er ansvarlige for tilrettelæggelsen af sundhedsvæsenet og forsyningen med lægehjælp. Ydermere giver artikel 152, stk. 4, mulighed for tilskyndelsesforanstaltninger med henblik på beskyttelse og forbedring af folkesundheden, mens harmonisering af medlemsstaternes love og administrative bestemmelser udelukkes. Det ligger derfor uden for Rådets regi at harmonisere bestemmelser, som vedrører diabetes. Som beskrevet ovenfor har Rådet imidlertid truffet foranstaltninger på de områder, hvor det retmæssigt kan gøre det.

(1) Fodnote: Jf. også tema 1.2.1 Støtte til politikker og foregribelse af videnskabelige og teknologiske behov og hovedlinje III (Styrkelse af grundlaget for det europæiske forskningsrum) for så vidt angår andre sundhedsrelaterede emner.